De mɛ nɛ a tsu ni tsumi kpakpa, konɛ a pɛtɛ wami nitsɛnitsɛ ɔ he wawɛɛ.
Mɛni wa maa pee kɛ dla wa he amlɔ nɛ ɔ kɛ ha je ehe ɔ mi himi? Ke wa ngɛ blɔ nya toe kaa waa maa hia kɛ ho ma ko nɔ ya a, eko ɔ, wa maa pee ní komɛ kɛ dla wa he kɛ ha jamɛ a ma a mi himi. Kaa nɔ hyɛmi nɔ́ ɔ, eko ɔ, wa ma bɔni gbi nɛ a tuɔ ngɛ jamɛ a ma a mi ɔ kasemi, nɛ wa maa kase bɔ nɛ nihi nɛ a ngɛ jamɛ a ma a mi ɔ peeɔ a ní ha a hulɔ. Eko ɔ, wa maa bɔ mɔde kaa wa maa kase niye ní komɛ nɛ a yeɔ ngɛ jamɛ a ma a mi ɔ yemi. Jã kɛ̃ nɛ wa ma nyɛ ma dla wa he kɛ ha je ehe ɔ mi himi amlɔ nɛ ɔ kɛ gu wa je mi nɛ wa maa ba kaa nɔ́ nɛ wa ngɛ lejɛ ɔ momo ɔ nɔ. Nihi fuu susu kaa e he hia we nɛ a bu Mawu tue, mohu ɔ, e he hia nɛ a pee níhi ngɛ a dɛ he. Mɛni je mi kɛ ba? Haomi kɛ nɔ́ nami sɔuu. (Yer. 10:23) Se Yehowa ji Nɔ Yelɔ nɛ ngɛ suɔmi. Hyɛ bɔ nɛ wa ma ná si himi kpakpa ngɛ je ehe ɔ mi ha ke nɔ fɛɛ nɔ bu lɛ tue! w15 8/15 3:4, 5
Nyɛɛ kɛ ni nɛmɛ nɛ he we yi ɔ kó bɔ.
E he hia nɛ Kristofohi nɛ a suɔ kaa a maa sɛ gba si himi mi ɔ nɛ a hyɛ nɛ hi saminya ngɛ nihi nɛ a kɛ mɛ maa bɔ ɔ a he. Baiblo ɔ deɔ Mawu sɔmɔli kaa a kɛ nihi nɛ a "le Nyɔmtsɛ ɔ" pɛ nɛ sɛ gba si himi mi. Enɛ ɔ tsɔɔ kaa e sa nɛ a kɛ nihi nɛ a jɔɔ a he nɔ ha Yehowa, nɛ a baptisi mɛ, nɛ a kɛ Yehowa mlaahi tsuɔ ní ɔ pɛ nɛ sɛ gba si himi mi. (1 Kor. 7:39) Ke o kɛ nɔ ko nɛ suɔ Yehowa sɛ gba si himi mi ɔ, e maa ye bua mo konɛ o ya nɔ nɛ o ye Mawu anɔkuale. Yehowa le nɔ́ nɛ hi ha wɔ, nɛ pi wa be nɛ ɔ mi pɛ nɛ e wo wɔ mlaa kaa waa kɛ nɔ ko nɛ "le Nyɔmtsɛ ɔ" pɛ nɛ sɛ gba si himi mi. Kaa nɔ hyɛmi nɔ ɔ, mo susu nɔ́ nɛ Yehowa de Israel bi ɔmɛ ngɛ nihi nɛ a ja we lɛ ɔ a he ɔ he nɛ o hyɛ. Yehowa gu Mose nɔ kɛ wo mɛ mlaa ke: 'Nyɛ ko ngɔ nyɛ biyi ɔmɛ ngɔ ha a binyumu ɔmɛ gba; nɛ nyɛ ko ha nyɛ binyumu ɔmɛ hu ya ngɔ a biyi ɔmɛ. Ejakaa a ma kpaka nyɛ bimɛ ɔmɛ kɛ je Yehowa he kɛ ya ja mawu kpahi.'
Nyɛɛ bɔ mɔde nɛ nyɛɛ le níhi nɛ a he hia wawɛɛ ɔ, kɛkɛ ɔ, piami ko piami ko be nyɛ he sae, nɛ nyɛ be nihi a nane tɔ̃tɔ̃e.
Mɛni blɔ nɔ wa ma nyɛ maa gu kɛ tsɔse wa he nile ɔ? E he hia nɛ waa kase Baiblo ɔ daa, nɛ wa pue wa yi mi tɛ ngɛ níhi nɛ wa kaneɔ ɔ a he, nɛ wa kpa Yehowa pɛɛ nɛ e ye bua wɔ konɛ waa kɛ níhi nɛ wa kaseɔ ɔ nɛ tsu ní. Enɛ ɔ tsɔɔ kaa e sa nɛ waa pee babauu pe anɔkualehi kɛ mlaahi nɛ wa maa kase kɛ wo wa yi mi kɛkɛ. Ke wa ngɛ Baiblo ɔ kasee ɔ, oti nɛ e sa kaa wa kɛ ma wa hɛ mi ji, nɛ wa maa le Yehowa saminya. E sa nɛ waa le Nɔ nɛ e ji, kɛ níhi nɛ e suɔ kɛ níhi nɛ e sume. Ke wa ya nɔ nɛ wa kase Yehowa he ní ɔ, nyagbenyagbe ɔ, wa he nile ma ha nɛ waa kɛ oya yemi ma yɔse níhi nɛ da kɛ níhi nɛ dɛ ngɛ e hɛ mi. Ke wa tsɔseɔ wa he nile ɔ saminya a, lɔ ɔ ma ha nɛ wa ma susu níhi a he kaa bɔ nɛ Yehowa hu susuɔ níhi a he ɔ. Be komɛ ɔ, eko ɔ, wa be yi mi kpɔ nɛ nyɛmi ko maa mwɔ ngɛ lɛ nitsɛ e sane ko he ɔ sisi nue. Ke e ba jã a, mɛni e sa kaa waa pee? E sɛ nɛ waa ye oya kɛ kojo lɛ, aloo waa nyɛ e nɔ kaa e tsake e juɛmi. Eko ɔ, e he maa hia nɛ e tsɔse e he nile ɔ bɔɔ, aloo eko ɔ, e he nile ɔ tsiɔ e nya ngɛ ní komɛ nɛ tɔmi ko be a he ɔ he.